Jesus mors nie met woorde nie Ekerk - Jesus sigbaar, voelbaar, verstaanbaar
In my kinderdae het dominees togas gedra, wanneer hulle preek. In sommige kerke het hulle ook 'n seremoniële lappie, bekend as 'n beffie, om hul nekke gedra. Toe iemand een keer vir 'n leraar vra hoekom hulle dit om hul nek dra, het hy droogweg opgemerk dat dit eintlik 'n servet is, "want ons is morsig met ons woorde!" Ongelukkig doen baie mense dit vandag nog - ek bedoel hulle mors met woorde. Hulle glo daardie persepsie: "Langer is beter!" Langer navorsing, langer nadenke, langer vergaderings, langer samekomste, langer gesprekke, langer preke en langer gebede is blykbaar die geheim tot die ontsluiting van die waarheid. Wel, nie altyd nie. Langer is nie outomaties meer korrek, of meer betroubaar nie. Korter is dikwels beter.
Insig, deursigtigheid, wysheid en waarheid is nie afhanklik van 'n massa woorde nie. Dít leer ek by Jesus. Toe Hy op aarde was, het Hy nooit met woorde gemors nie. Die meeste van Sy uitsprake is kort en kragtig:
Jesus se kort uitsprake is nie net mooiklinkende woorde nie. Of goed-voel lesse nie. Elke slag wil Jesus hiermee 'n ruim venster oopmaak op God se wêreld. Sy kort woorde is ook uitnodigings om vars en anders oor God en oor die lewe te dink. Dit is lewensveranderende padwysers na God en na mekaar toe. Jesus se woorde gee lewe vir ewig, soos wat Petrus in Johannes 6 bely. Jesus het nie 'n stortvloed van woorde nodig nie. Al wat vir Hom saak maak, is die regte woorde! Leer asseblief hierdie lewensbelangrike les by Hom. Leer dat die waarheid gewoonlik kort en kragtig is. Moenie morsig met jou eie woorde wees nie. Leer dit oor en oor by Jesus. Leer dit ook by diegene, wat nie met woorde mors, wanneer hulle oor God en oor die lewe praat nie.